După izbucnirea scandalului, oficialii au anunțat că în patru zile, la acest spital au fost înregistrate 17 decese, iar Colegiul Medicilor București a demarat o anchetă pentru acestea. În plus, s-au declarat doar 7 morți în prima zi, și anume joi, 4 aprilie 2024. Dar potrivit ziarului Cetățeanul, în acea zi NU au murit la secția ATI doar 7 pacienți, ci 12 dintre cei internați aici.
Asta înseamnă că, în total, în cele patru zile, de pe 4 până pe 7 aprilie, au fost înregistrate cel puțin 22 de decese, nu 17 cât au anunțat spitalul.
Întrebată dacă a verificat numărul decedaților din secția ATI pentru această zi de joi, 4 aprilie, Liana Pleș, președintele comisiei de disciplină a colegiului medicilor, nu a avut niciun răspuns.
Ulterior au apărut și datele oficiale ale spitalului, din care a reieșit că numărul real al decedaților din data de 4 aprilie a fost 12, nu 7.
sursă: Cetateanul.net
În plus, potrivit anchetei, surse din cadrul spitalului au dezvălui că unul dintre martorii evenimentelor tragice dintre 4 și 7 aprilie ar fi fost ascuns de ancheta Parchetului.
Este vorba despre o infirmieră „promovată” asistentă fără concurs. Ea ar fi făcut scandal când a văzut ce ar fi făcut medicii pacienților, iar pentru că au auzit-o celelalte asistente, femeia a fost trecută din nou drept infirmieră și nu a mai figurat pe lista asistentelor predată procurorilor. Ca atare, infirmiera nu a fost audiată.